በማንዴላ ሕልፈት ህይወት ምክንያት የኢትዮጵያ ሰንደቅ ዓላማ ለሦስት ቀናት ዝቅ ብሎ ይውለበለባል
 በቀድሞው የደቡብ አፍሪካ ፕሬዝዳንት ኔልሰን ማንዴላ ህልፈት ምክንያት ከመጪው ሰኞ ኅዳር 30 ቀን 2006 ዓ.ም ጀምሮ ለሦስት ተከታታይ ቀናት የኢትዮጵያ ሰንደቅ ዓላማ ዝቅ ብሎ እንዲውለበለብ የሕዝብ ተወካዮች ምክር ቤት ወሰነ። ምክር ቤቱ ዛሬ ባካሄደው ሁለተኛው ልዩ ስብሰባው በሁሉም የኢትዮጵያ ክልሎች፣ በሁለቱ የከተማ አስተዳደሮች፣ በውጭ አገር በሚገኙ የኢትዮጵያ ዲፕሎማቲክ ሚሲዮኖች፣ በቋሚ መልዕክተኛ፣ በቆንስላና በንግድ ጽህፈት ቤቶች እንዲሁም በኢትዮጵያ መርከቦች የሪፓብሊኩ ሰንደቅ ዓላማ ዝቅ ብሎ እንዲውለበለብ ወስኗል። የምክር ቤቱ ምክትል አፈ ጉባዔ ወይዘሮ ሽታዬ ምናለ በዚሁ ጊዜ እንደተናገሩት ፕሬዚዳንት ማንዴላ በደቡብ አፍሪካ የአፓርታይድን ሥርዓት ለማስወገድ የተደረገውን ከፍተኛ ትግል የመሩ የነፃነት ታጋይ ከመሆናቸው ባሻገር መላው አፍሪካ ከጭቆናና ከውጭ ኃይሎች አገዛዝ ነፃ እንዲወጣ ከፍተኛ አስተዋጽኦ ያደረጉ ታላቅ መሪ ነበሩ። ለሰብዓዊ መብት መከበር፣ ለዴሞክራሲ ሥርዓት ግንባታና በሕዝቦች መካከል ሠላማዊ ግንኙነት በመገንባት ረገድ ያበረከቱት አስተዋጽኦ ከትውልድ አገራቸው ደቡብ አፍሪካ አልፎ በመላው አፍሪካ እንዲሁም በዓለም አቀፍ ደረጃ እውቅና እንዳስገኘላቸውም አመልክተዋል። ምክር ቤቱ በኢትዮጵያና በኔልሰን ማንዴላ መካከል ያለው የጠበቀ ወዳጅነት ዘመናት ያስቆጠረ መሆኑን በማስታወስና አገሪቱ እሳቸው ለታገሉለት የሕዝቦች ነፃነትና የዴሞክራሲ ግንባታ ያላትን ቁርጠኝነት በማረጋገጥ ከዚህ ዓለም በሞት በመለየታቸው ለሦስት ተከታታይ ቀናት ሰንደቅ ዓላማ ዝቅ ብሎ እንዲውለበለብ ወስኗል ብለዋል። ምክር ቤቱ በቀድሞው ፕሬዝዳንት ኔልሰን ማንዴላ ህልፈት ህይወት ምክንያት የተሰማውን ጥልቅ ኃዘን በመግለጽ ለአገሪቱ ሕዝብ፣ መንግሥትና ለቤተሰቦቻቸው መጽናናትን ተመኝቷል ሲል ኢዜአ  ዘግቧል። 